Source: http://www.eviaportal.gr/content.asp?ID=28699
Timestamp: 2017-01-23 23:02:04+00:00
Document Index: 2257281

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Δ. Αναγνωστάκης: Ανάγκη εφαρμογής στεγαστικής πολιτικής | Eviaportal.gr - Ελλάδα
Δ. Αναγνωστάκης: Ανάγκη εφαρμογής στεγαστικής πολιτικής	17/2/2014 - Τελευταία ενημέρωση στις 17/2/2014 12:16:44 μμ	Επίκαιρη ερώτηση προς το Υπουργείο Εργασίας και Κοινωνικής Ασφάλισης κατάθεσε ο βουλευτής Εύβοιας της Δημοκρατικής Αριστεράς Δημήτρης Αναγνωστάκης, τονίζοντας την ανάγκη για άμεση εφαρμογή στεγαστικής πολιτικής.
Με τον Ν.4144/2013 ο ΟΑΕΔ κατέστη καθολικός διάδοχος του καταργηθέντος Οργανισμού Εργατικής Κατοικίας. Συνάγεται λοιπόν το απόλυτα ξεκάθαρο συμπέρασμα ότι τα χρήματα που παρακρατούνται υπέρ του τ.ΟΕΚ, πρέπει να διατίθενται για τους σκοπούς και τις υποχρεώσεις του καταργηθέντα Οργανισμού.
Ο ΟΑΕΔ, όμως παρατύπως, διαθέτει τα χρήματα του Ε.Λ.Ε.Κ.Π. σε σκοπούς διαφορετικούς από αυτούς που ρητά ορίζονται στο νόμο, με τη μορφή συνεχούς δανειοδότησης.
Ο ΟΑΕΔ διαθέτει το έμπειρο και καταρτισμένο προσωπικό των καταργημένων Οργανισμών, το οποίο κατέχει την απαιτούμενη τεχνογνωσία για την εφαρμογή οποιουδήποτε προγράμματος στεγαστικής πολιτικής. Διαθέτει, επίσης, το ολοκληρωμένο πληροφοριακό σύστημα (Ο.Π.Σ.) του τ.ΟΕΚ, που δύναται να εξυπηρετήσει χωρίς ουσιαστικό κόστος την απρόσκοπτη εφαρμογή των προγραμμάτων.
Από την κατάργηση του ΟΕΚ, εδώ και δύο χρόνια περίπου, δεν έχει εφαρμοστεί κανένα νέο πρόγραμμα στεγαστικής πολιτικής παρότι οι εισφορές εξακολουθούν να παρακρατούνται από τους εργαζόμενους και προβλέπεται η απόδοσή τους στον ΟΑΕΔ (Ε.Λ.Ε.Κ.Π.), μέσω του ΙΚΑ. Αξίζει να σημειωθεί ότι βάσει του Ν. 3863/2010, Φ.Ε.Κ. 115/Α/15.07.2010, άρθρο 40, παρ.2, προβλέπεται από 01.07.2011 οι εισφορές των εργαζομένων να αποδίδονται απευθείας στο Δημόσιο ή στους φορείς κοινωνικής ασφάλισης για τους οποίους παρακρατούνται.
Ποιό είναι το συνολικό ποσό των εισφορών των εργαζομένων που το ΙΚΑ έχει εισπράξει υπέρ των καταργηθέντων τ.ΟΕΚ ,τ.ΟΕΕ για τα έτη 2012 και 2013 και πόσα χρήματα από το συνολικό παρακρατηθέν ποσό έχουν αποδοθεί στον ΟΑΕΔ έως σήμερα; Σκοπεύει η κυβέρνηση να φροντίσει να αποδοθεί το χρέος του ΙΚΑ προς τον ΟΑΕΔ; Πότε σκοπεύει η κυβέρνηση να προχωρήσει σε ρυθμίσεις των δανείων που ο τ.ΟΕΚ έχει χορηγήσει από ίδια κεφάλαια και έχουν στην πλειοψηφία τους χορηγηθεί σε ευπαθείς κοινωνικά ομάδες (τρίτεκνοι, πολύτεκνοι, ΑΜΕΑ κ.α ); Πότε θα διατεθούν τα 215 έτοιμα διαμερίσματα που ο τ.ΟΕΚ είχε αγοράσει και ο ΟΑΕΔ τώρα κατέχει; Tι σκοπεύει να κάνει ο ΟΑΕΔ για τις κατεστραμμένες εργατικές κατοικίες στο Ληξούρι Κεφαλονιάς, δεδομένου ότι οι ζημιές που έχουν πάθει δεν είναι επισκευάσιμες;